hotchpotch/miracl-hf-unified huggingface dataset:
Jorma Ruissalo
Jorma Valter Ruissalo (30. tammikuuta 1912 Tampere – 3. kesäkuuta 2006 Jyväskylä) oli suomalainen pikaluistelija. Seuratasolla hän edusti Tampereen Pyrintöä.
Ruissalo sijoittui Garmisch-Partenkirchenin talviolympialaisissa 1936 500 metrillä kahdeksanneksi. Yleisluistelun Suomen-mestaruuskilpailuissa 1931 hän voitti 500 metrillä matkakohtaisen Suomen mestaruuden. Yleisluistelun MM-kilpailuissa hän sijoittui vuonna 1931 yhdeksänneksi ja vuonna 1936 31:nneksi. Yleisluistelun EM-kilpailuissa 1935 hän oli 13:s.
Ruissalo kuoli Vaajakoskella 3. kesäkuuta 2006, 94-vuotiaana. Hän oli mm. Ebba Fromin ohella viimeisiä elossa olleita, ennen toista maailmansotaa olympiakisoissa kilpailleita suomalaisurheilijoita.
Amerikankääpiörapu
Amerikankääpiörapu ("Faxonius limosus" tai "Orconectes limosus") on Pohjois-Amerikan itäosista kotoisin oleva rapulaji, joka esiintyy yleisesti vieraslajina Keski- ja Itä-Euroopan sisävesissä.
Tämän ravun alkuperäinen levinneisyys on Pohjois-Amerikan itäosissa ja kattaa Yhdysvaltojen rannikko-osavaltiot Virginiasta pohjoiseen ja Kanadassa Quebeciin. Se elää lähinnä 10-100 metrin levyisissä kirkasvetisissä joissa, joskus järvissä.
Laji tuotiin Saksaan vuonna 1890 ja sitä siirrettiin pian Ranskaan ja Puolaan. Sillä oli tarkoitus korvata rapuruton takia taantuvaa alkuperäistä jokirapua, mutta se ei osoittautunut taloudellisesti arvokkaaksi. Kuten toinen tulokaslaji täplärapu ("O. limosus") osoittautui rapuruton kantajaksi. Toisaalta laji on pienikokoinen, yleensä alle 10 senttiä, ja harvoin kasvaa myyntikokoiseksi. Pääasiallisesti sitä käytetään syöttinä. Nykyisin sen levinneisyys kattaa suuren osan Keski- ja Itä-Eurooppaa; hiljattain se on mm. levinnyt Britanniassa ja Valko-Venäjällä, muttei vielä Pohjoismaissa.
David Bailey
David Royston Bailey, CBE (s. 2. tammikuuta 1938) on brittiläinen valokuvaaja, joka tuli tunnetuksi 1960-luvun ”svengaavan Lontoon” julkisuuden henkilöiden ja muodin kuvaajana.
Bailey on kotoisin köyhästä työläisperheestä ja eli lapsuutensa sodan ja pommitusten varjossa. Hän kiinnostui valokuvauksesta luontoharrastuksen kautta ja toisaalta lukihäiriönsä takia. Hän aloitti uransa John Frenchin studioapulaisena, työskenteli sitten musiikkituottaja John Colen Studio Fivessa kunnes sai sopimuksen muotikuvaajan työstä Vogue-lehden brittiversiossa 1960.
Yhdessä valokuvaajien Terence Donovan ja Brian Duffy kanssa Bailey oli keskeinen henkilö luomaan ja välittämään kuvaa 1960-luvun svengaavasta Lontoosta. Nämä uuden polven valokuvaajat ystävystyivät näyttelijöiden, muusikoiden ja jopa kuningashuoneen jäsenten kanssa ja huomasivat muuttuvansa itsekin kaikkien tuntemiksi julkisuuden henkilöiksi. Michelangelo Antonionin vuoden 1966 elokuva "Blow-Up – erään suudelman jälkeen" perustuu paljolti juuri David Baileyn hahmoon.
Vuonna 1964 Bailey kokosi kuvaamistaan julkkismuotokuvista ison kuvasalkun "The Box of Pin-Ups", jonka julistekokoisten kuvien päähenkilöinä olivat elokuvanäyttelijä Terence Stamp, The Beatles, Mick Jagger, huippumalli Jean Shrimpton, laulaja P. J. Proby, valokuvaaja Cecil Beaton, tanssija Rudolf Nurejev, taiteilija Andy Warhol sekä pahamaineiset gangsterikaksoset ja yökerhonomistajat Ronald ja Reginald Kray.
Baileyn ura Vogue-lehdessä eteni nopeasti, ja tuotteliaimmillaan hän kuvitti 800 lehden sivua yhden vuoden aikana. Hänen eniten käyttämä valokuvamallinsa oli Jean Shrimpton, jonka kanssa hänellä oli myös suhde. Muotikuvien lisäksi Bailey kuvitti levyalbumien kansia muun muassa The Rolling Stonesille ja Marianne Faithfullille.
Vuonna 1992 Bailey ohjasi BBC:lle draaman "Who Dealt?" Ring Lardnerin tarinasta. Vuonna 1995 hän kirjoitti ja ohjasi elokuvan "The Lady is a Tramp", jossa esiintyi hänen vaimonsa Catherine. Vuonna 1998 hän ohjasi dokumenttielokuvan "Models Close Up" Channel 4 -televisioyhtiölle. Vuonna 2011 Bailey debytoi kuvataiteilijana omalla näyttelyllään Lontoon Scream-galleriassa.
Bailey on ollut naimisissa neljästi. Vuonna 1960 hän avioitui Rosemary Bramblen kanssa, vuosina 1965 näyttelijä Catherine Deneuven kanssa, sitten malli Marie Helvinin kanssa. Vuodesta 1986 hänen vaimonaan on ollut Catherine Dyer. Baileyllä on kolme lasta.
Jérôme de Missolz teki Baileystä televisiodokumentin "Bailey: Four Beats to the Bar and No Cheating", jonka Yle Teema esitti 2012 ja 2015 nimellä "Bailey, muotikuvaaja."
Samana vuonna sai BBC Four -kanavalla ensi-iltansa Baileyn ja Jean Shrimptonin romanssista kertova draama "We'll Take Manhattan."
AFI (täsmennyssivu)
AFI voi tarkoittaa ainakin seuraavia:
Luftflotte 5
Luftflotte 5 (Saksan 5. ilma-armeija) oli toisen maailmansodan aikainen natsi-Saksan ilmavoimien Luftwaffen armeija. Se vastasi Luftwaffen toiminnasta Norjassa, Tanskassa ja Suomessa.
Luftflotte muodostettiin Norjan miehitystä varten Hampurissa vuoden 1940 huhtikuussa. Saman kuun loppupuolella Luftflotte 5 siirrettiin Osloon, josta sen yksiköt osallistuivat taisteluun Britanniasta. Myöhemmin armeijan tehtävänä oli muun muassa miehitetyn Norjan puolustaminen sekä Pohjois-Atlantilla kulkevien Liittoutuneiden saattueiden häirintä. Luftflotte 5:n komentajina toimivat kenraalit Erhard Milch (1940), Hans-Jürgen Stumpff (1940–1943) sekä Josef Kammhuber (1943–1944).
Luftflotte 5:n lentoyksiköt olivat Fliegerführer Nordin alaisuudessa. Se puolestaan oli jaettu kolmeen osastoon, jotka olivat Fliegerführer Nord(Ost), Fliegerführer Nord(West) and Fliegerführer Lofoten. Vuonna 1944 niiden toiminta organisoitiin uudelleen ja yksiköt tunnettiin nimillä Ff 3, Ff 4 ja Ff 5.
Luftflotte 5:n käyttämät lentokentät oli jaettu kahteen alueeseen, Luftgau Kommando(LgK) Norwegeniin ja vuonna 1941 perustettuun Luftgau Kommando(LgK) Finnlandiin. LgK Finnland käsitti Suomen lisäksi myös Norjan pohjoisimman osan. Vuonna 1944 ne organisoitiin ilmayksiköiden tapaan uudelleen ja tunnettiin sen jälkeen nimillä Kommandierende General der Luftwaffe (K.G.) in Norwegen ja Kommandierende General der Luftwaffe (K.G.) in Finnland.
Multimodaalisuus
Multimodaalisuus voi tarkoittaa seuraavia asioita:
Amen!
Amen! on Krista Siegfridsin kappale, joka julkaistiin 10. toukokuuta 2013 hänen "Ding Dong!"-debyyttialbumin toisena singlenä. Sanoituksellisesti kappale kertoo naisesta, joka avioitui pari kuukautta sitten, mutta paljastuu lopulta lesboksi. Kappaleelle on myös julkaistu musiikkivideo, jossa Krista ensin liikkuu alusvaatteissa kadulla keskellä yötä ja päätyy lopulta yökerhoon, jossa hän suutelee maineensa mukaisesti naista. Kristan esiintymistyyliä musiikkivideolla on verrattu yhdysvaltalaisartisti Lady Gagaan. Videon ohjasi Elias Koskimies, joka toimi myös kappaleen Marry Me-musiikkivideon ohjaajana. "Amen!" ei saavuttanut edeltäneen singlen kaltaista suosiota ja ei ole toistaiseksi päässyt lainkaan listoille.
Visitors (kappale)
”Visitors” on Koto-yhtyeen vuonna 1985 julkaisema italodiskokappale, jossa on myös synthpop- ja spacesynth-aineksia. Alkuperäisen kappaleen kokosi Anfrando Maiola ja tuotti Stefano Cundari. Tästä kappaleesta on liikkeellä ainakin neljä muuta erilaista miksausta. Kappaletta pidetään yhtenä parhaista italodiskokappaleista, ja se oli ensimmäisiä spacesynth-kappaleista. Kappaleessa on osa Michael Jacksonin vuoden 1984 hittikappaletta ”Thriller”. ”Visitorsia” on myyty 200 000 kappaletta, joten se on yksi myydyimmistä italodiskokappaleista.
Operaatio Goldeneye
Operaatio Goldeneye oli toisen maailmansodan aikainen hylätty sotilasoperaatio, jossa liittoutuneiden suunnitelma oli tarkkailla Espanjaa, jos Francisco Francon hallinto siirtyisi akselivaltojen puolelle. Suunnitelmaa ehdotti Naval Intelligence Divisionin komentajaluutnantti Ian Fleming. Sen toteuttamiseen kuuluivat vähäiset sabotointioperaatiot Espanjan maaperällä ja Britannian kommunikoinnin varmistaminen Gibraltarilta, mikäli Espanja tai Saksa hyökkäisivät. Suunnitelmaa ehdotti Fleming elokuussa 1940. Koska Espanja ei siirtynyt akselivaltojen puolelle eivätkä saksalaiset toteuttaneet Operaatio Felixiä Gibraltarin valtaamiseksi, suunnitelma peruttiin elokuussa 1943. Myöhemmin Fleming käytti Goldeneye-nimeä Jamaikan-kodistaan, jossa hän kirjoitti James Bond -romaanejaan.
Operaatio Isabella
Operaatio Isabella oli toisessa maailmansodassa saksalaisten suunnitelma vallata Espanja ja Portugali sen jälkeen kun Neuvostoliitto olisi kaatunut. Adolf Hitler ehdotti suunnitelmaa kesäkuussa 1941, mutta suunnitelmaa ei koskaan toteutettu.
Araguaína
Araguaína on kaupunki Brasiliassa, Tocantinsin osavaltiossa. Vuonna 2010 kaupungissa oli 142 925 asukasta.
Araguaína sijaitsee Andorinhas- ja Lontra-jokien välissä. Alueen alkuperäiset asukkaat kuuluivsat Caraja-heimoon. heillä on edelleen käytösään kaistale jkivarresta, jota hallinnoi Fundação Nacional do Índio - FUNAI. Vuonna 1876 alueelle asettui João Batista da Silva, joka perusti paikalle pienen kylän Lontra-joen varteen. Huonojen liikenneyhteyksien takia kylä ei kehittynyt juurikaan ennen vuotta 1925, jolloin sinne saapui uusia siirtolaisia ja perustettiin katolinen kirkko. Nopea kehitys alkoi 1960-luvulla kun Belémin ja Brasílian välinen maantie rakennettiin.
Max Hagman
Nils Gustav Maximilian (Max) Hagman (19. huhtikuuta 1923 Tukholma – 9. toukokuuta 2008 Tuusula) oli suomalainen metsätieteilijä. Hän oli vuodesta 1972 professorin nimikkeellä Metsäntutkimuslaitoksen metsänjalostuksen tutkimusosaston päällikkö. Hän tutki metsäpuiden risteytysesteitä ja maantieteellisiä rotuja sekä lyhytkiertoviljelyn puulajeja.
Aimo Sakari
Aimo Sakari (vuoteen 1945 saakka "Salonen") () oli kielentutkija, Jyväskylän yliopiston romaanisten kielten professori (1966–1977) ja Pariisin yliopiston vieraileva professori 1977–1980. Hän tutki ranskan- ja provensaalinkielistä keskiaikaista kirjallisuutta.
Sakari kävi koulunsa Viipurissa. Hän toimi vuosina 1937–1941 ja 1945–1958 suomen kielen lehtorina Pariisissa Institut des langues orientales -instituutissa. Vuonna 1956 hän väitteli tohtoriksi Helsingin yliopistossa teoksella "Poésies du troubadour Guillem de Saint-Didier". Sen jälkeen hän toimi Jyväskylän Normaalilyseossa saksan ja ranskan kielten yliopettajana 1958-1966 sekä vuonna 1961 hänet valittiin yliopistonlehtoriksi ja dosentiksi Jyväskylän kasvatusopillisen korkeakoulun uuteen filosofiseen tiedekuntaan . Professorin viroissa hän toimi 1966-1980, loppuajan Pariisissa. Hän edisti suomalaisuuden ja Suomen kirjallisuuden tuntemusta Ranskassa sekä ranskalaisuuden tuntemusta Suomessa. Sakari on suomentanut muun muassa neljä osaa Hergén sarjakuvaa Tintin seikkailut, (Helsinki 1961-1962). Hänen kotipaikkakuntansa oli Keuruu.
Lapin Lukko
Lapin Lukko on vuonna 1953 perustettu rovaniemeläinen urheiluseura. Seura on yleisseura, jonka lajivalikoimaan kuuluvat paini, nyrkkeily ja yleisurheilu. Aikaisemmin seuran lajeihin kuuluivat myös koripallo, pikaluistelu, pesäpallo ja lentopallo.
Yleisurheilussa seuralla on hallussaan ulkoratojen miesten 4×800 metrin Suomen ennätys.
Yleisurheilu
Pikaluistelu
Paini
Nyrkkeily
Ratamot
Ratamot ("Plantago") on yksi- ja monivuotisten kasvien suku, joka kuuluu ratamokasvien heimoon. Sukuun kuuluu yli 200 lajia, jotka ovat levinneet ympäri maapalloa ja monia niistä pidetään rikkakasveina.
Ratamot kasvavat useimmiten lauhkeilla ja subtrooppisilla alueilla Euroopassa, Aasiassa, Afrikassa ja Yhdysvalloissa. Alueella, joka kattaa entisen Neuvostoliiton, esiintyy noin 30 lajia.
Ratamot omaavat yleensä lyhyen juurakon, josta lähtee pitkiä säikeitä. Kukinnot ovat pystyasennossa ja lehdettömiä. Joillakin lajeilla kukinnon varsi on haarautunut. Kukat ovat pieniä, huomaamattomia, ryhmittyneitä tiheään tähkään. Siemenet ovat kiinni tähkässä. Pölytys tapahtuu useimmiten tuulen avulla.
Sukuun kuuluu yli 200 lajia, jotka jaetaan 5 alasukuun. Raani ("Plantago uniflora", syn. "Littorella uniflora") on luettu myös toiseen sukuun (raanit "Littorella").
Suomessa ja Pohjoismaissa esiintyviä ratamolajeja:Muualla esiintyviä ratamolajeja:
Cascavel
Cascavel on kaupunki Brasiliassa, Paranán osavaltiossa. Vuonna 2010 kaupungissa oli noin 270 000 asukasta.
Kaupungin nimi on portugalia ja tarkoittaa kalkkarokäärmettä.
Nikolai Frederik Severin Grundtvig
Nikolai Frederik Severin Grundtvig [ˈneɡolaɪ̯ ˈfʁæðʁæɡ ˈsɛʋəʁin ˈɡʁɔndʋi] () oli tanskalainen teologi ja kirjailija. Hän oli kansanopistoliikkeen perustaja ja uskonnollinen uudistajanimensä mukaisesti kutsutun grundtvig’laisuuden perustaja.
Grundtvig kuului vanhaan luterilaisen pappissukuun, ja hän suoritti itsekin teologian maisterin tutkinnon. Toisaalta häntä kiinnostivat kansan muinaisuskonnot. Vuosina 1825–1837 hän ei saanut hoitaa pappisvirkaa, koska hänen ajatuksiaan pidettiin poikkeavina.
Grundtvig halusi herättää kansan taisteluhengen, jotta sen keskuuteen syntyisi yhteinen kansallisuushenki. Sen avulla kansasta tulisi elävä ja luova kokonaisuus. Kristillisyys liittyy Grundtvig’n mielestä tähän siten, että ihmisen on voitava elää rikkaasti, jotta hän sen avulla kasvaisi kristityksi.
Kasvatuksen piti Grundtvig’n mielestä pohjautua kansallishenkeen, elävään kristillisyyteen, mielipiteen vapauteen ja harkittuihin näkemyksiin. Hän oli kiinnostunut ennen kaikkea aikuisopiskelun kehittämisestä. Vuonna 1844 perusti kansanopistolaitoksen edistämään tavoitteitaan. Kansanopistoaate saikin voimakasta vastakaikua Tanskassa ja muissa pohjoismaissa.
Grundtvig’n muistolle omistettu Grundtvig’n kirkko ("Grundtvigs Mindekirke") on rakennettu 1921–1940 Kööpenhaminaan.
José Rizal
José Protasio Rizal Mercado y Alonso Realonda (19. kesäkuuta 1861 Calamba City – 30. joulukuuta 1896 Manila) oli filippiiniläinen tutkija, runoilija, kirjailija, taidemaalari ja kuvanveistäjä. Rizal ajoi Filippiinien itsenäisyyttä Espanjan vallan alta ja häntä pidetään Filippiinien kansallissankarina.
Euroopassa opiskellessaan Rizal oli näkyvin uudistusten puolestapuhuja Filippiineillä Espanjan siirtomaa-aikana. Häntä pidettiin virheellisesti Espanjan vastaisen kapinan aloittajana, mikä johti Rizalin teloitukseen 30. joulukuuta 1896. Filippiineillä päivä on nykyään kansallinen vapaapäivä. Vuotta myöhemmin italialainen anarkisti Michele Angiolillo murhasi Espanjan pääministerin Antonio Cánovas del Castillon ja kertoi yhdeksi syyksi Rizalin teloituksen.
Brandon Wheat Kings
Brandon Wheat Kings on Kanadassa Western Hockey Leaguessa pelaava juniorijääkiekkojoukkue. Seuran kotikaupunki on Brandon Manitobassa.
Air Guitar in Oulu
Air Guitar in Oulu on kanadalainen vuonna 2003 ilmestynyt dokumenttielokuva. Kent Sobeyn ohjaamaa elokuvaa ei ole suomennettu.
Elokuva kertoo Andrew Bucklesin haaveesta voittaa Oulussa järjestettävät Ilmakitaransoiton MM-kisat. Elokuvassa itseään esittävä Buckles sijoittui Ilmakitaransoiton vuoden 2002 kisoissa jaetulle toiselle sijalle yhdessä Uuden-Seelannin Toby Penehan kanssa.
Moose Jaw Warriors
Moose Jaw Warriors on Western Hockey Leaguessa pelaava junioriseura. Seuran kotikaupunki on Moose Jaw Saskatchewanissa.
Barry Pepper
Barry Robert Pepper (s. 4. elokuuta 1970 Campbell River, Brittiläinen Kolumbia, Kanada) on kanadalainen näyttelijä. Hänet tunnetaan parhaiten rooleista Jonnie Goodbye Tyler elokuvassa "Taistelukenttä Maa", Kersantti Michael Strank elokuvassa "Isiemme liput" ja Sotamies Daniel Jackson elokuvassa "Pelastakaa sotamies Ryan".
Pepper voitti vuonna 2011 Parhaan miespääosan Primetime Emmy -palkinnon näyteltyään Robert F. Kennedyn roolin draamasarjassa "Kennedyt" ("The Kennedys").
Lisäksi hän on ollut ehdolla useiden palkintojen saajaksi.
Prince Albert Raiders
Prince Albert Raiders on Western Hockey Leaguessa pelaava junioriseura. Seuran kotikaupunki on Prince Albert Saskatchewanissa. Seura pelasi kaudet 1972-1982 SJHL-juniorisarjassa.
Regina Pats
Regina Pats on Western Hockey Leaguessa pelaava junioriseura. Seuran kotikaupunki on Regina Saskatchewanissa.
Kimberley Mickle
Kimberley Mickle (s. 28. joulukuuta 1984 Subiaco, Länsi-Australia) on australialainen keihäänheittäjä.
Alle 18-vuotiaiden MM-kilpailuissa 2001 Mickle saavutti kultaa heitettyään 51,83 metriä. Alle 20-vuotiaiden MM-kilpailuissa 2002 hän sijoittui yhdeksänneksi tuloksella 50,01. Berliinin MM-kilpailuissa 2009 Mickle jäi karsintaan tuloksella 57,46. Delhin Kansainyhteisön kisoissa 2010 hän sai hopeaa tuloksella 60,90. Daegun MM-kilpailuissa 2011 hän sijoittui finaalissa kuudenneksi 61,96 metriä kantaneella heitolla. Lontoon olympialaisissa 2012 Mickle jäi karsintaan tuloksella 59,23. Moskovan MM-kilpailuissa 2013 Mickle saavutti hopeaa uudella ennätyksellään, 66,60 metriä. Hän heitti Oseanian ennätyksen 66,83 Melbournessa 22. maaliskuuta 2014. Hän voitti kultaa Glagow'n Kansainyhteisön kisoissa 2014 tuloksella 65,96.
Swift Current Broncos
Swift Current Broncos on Western Hockey Leaguessa pelaava junioriseura. Seuran kotikaupunki on Swift Current Saskatchewanissa.
Kathryn Mitchell
Kathryn Mitchell (s. 10. heinäkuuta 1982 Hamilton, Victoria) on australialainen keihäänheittäjä.
Lontoon olympialaisissa 2012 Mitchell sijoittui finaalissa yhdeksänneksi tuloksella 59,46 metriä. Moskovan MM-kilpailuissa 2013 Mitchell sijoittui finaalissa viidenneksi heitettyään 63,77 metriä. Rio de Janeiron olympialaisissa 2016 hän oli kuudes tuloksella 64,36.
Mitchell paransi Oseanian ennätyksen Melbournessa helmikuussa 2018 lukemiin 67,58 ja 3. maaliskuuta samassa kaupungissa tulokseen 68,57 metriä. Huhtikuussa 2018 hän voitti kultaa Gold Coastin Kansainyhteisön kisoissa jälleen maanosan ennätystuloksella 68,92.
Is Tropical
Is Tropical on englantilainen indie-yhtye, joka perustettiin Lontoossa vuonna 2009. Sen menestynyt ensisingle oli "When O' When".
Yhtyeen jäseniä ovat Simon Milner (laulu, kitara, kosketinsoittimet), Gary Barber (laulu, kitara, kosketinsoittimet) ja Dominic Apa (rummut).
Marie Laveau
Marie Catherine Laveau (n. 10. syyskuuta 1801, New Orleans – 16. kesäkuuta 1881), oli neworleansilainen voodoo-papitar ja kaupungin voodoo-kuningatar.
Marie Laveau syntyi mahdollisesti vuonna 1801. Hän oli ranskankielinen Louisianan kreoli. Laveaussa oli tiettävästi kongolaista, eurooppalaista ja intiaaniverta, ja hän syntyi vapaana. Hän meni ensimmäisen kerran naimisiin vuonna 1819. Hänen toinen aviomiehensä oli ranskalainen aatelinen ja armeijan kapteeni Christophe Glapion, jonka kanssa hän sai useita lapsia. Laveau oli luku- ja kirjoitustaidoton.
Laveaun elämästä ei tiedetä kovinkaan paljon varmaa, ja moni hänestä kerrottu tarina saattaa kertoa hänen samannimisestä tyttärestään, joka oli myös tunnettu voodoo-papitar. Laveaun kerrotaan työskennelleen ennen papittaren uraansa varakkaiden naisten kampaajana. Hän alkoi järjestää julkisia voodoo-seremonioita Lake Pontchartrainin ja Bayou Saint Johnin rannalla. Laveau oli harras katolilainen, ja hän yhdisteli voodoohon kristinuskoa. Laveaun ansiosta voodoo saavutti suosiota paitsi mustien, myös valkoisten neworleansilaisten keskuudessa.
Laveausta tuli yksi New Orleansin vaikutusvaltaisimmista naisista. Hän keräsi suuren omaisuuden, toimi viinin maahantuojana ja hankki itselleen New Orleansin suurimman kenkäkokoelman. Hänen väitettiin myös toimineen parittajana, joka hankki varakkaille valkoisille miehille rakastajattaria. Hän käytti taitojaan ja vaikutusvaltaansa vähäosaisten hyväksi: hän hoiti keltakuumeen ja koleran uhreja sekä osti orjia vapaaksi.
Laveaun muistoa ja legendaa ylläpidetään yhä New Orleansin voodoopiireissä. Hänen haudakseen uskottu Glapionin sukuhauta on suosittu pyhiinvaelluspaikka, jonne vierailijat jättävät esineitä ja raapustelevat kolmen X:n sarjoja.
Toni Hallio
Toni Hallio (s. 11. huhtikuuta 1980 Helsinki) on suomalainen muusikko, jonka instrumentti on rummut. Hänet tunnetaan parhaiten toimimisessa Norther-yhtyeen rumpalina vuosina 1996-2005. Hän oli yksi Northerin perustajajäsenistä, mutta päätti jättää yhtyeen ja antaa tilaa vuonna 2006 hänen tilalleen tulleelle Heikki Saarelle.
Pantha du Prince
Hendrik Weber, taiteilijanimeltään Pantha du Prince, on saksalainen elektronisen musiikin tuottaja ja DJ.
Teija Lehtimäki
Teija Lehtimäki (o.s. "Kuntola"; s. 6. heinäkuuta 1981) on suomalainen ampumahiihtäjä. Hän on edustanut Suomea maajoukkuetasolla niin maailmancupissa, IBU-Cupissa (josta myös saavuttanut osakilpailuvoittoja) sekä maailmanmestaruuskilpailuissa vuosina 2008 ja 2009. Ampumahiihdossa hänen seuransa on Ahveniston Ampumahiihtäjät (AAH) ja maastohiihdossa Hämeenlinnan Hiihtoseura. Lehtimäellä on useita mitaleita SM-hiihdoista Hämeenlinnan Hiihtoseuran viestijoukkueen osana.
Mervi Markkanen
Mervi Markkanen (s. 31. maaliskuuta 1984) on suomalainen ampumahiihtäjä. Hän on edustanut Suomea maajoukkuetasolla niin maailmancupissa, IBU-Cupissa sekä nuorten maailmanmestaruuskilpailuissa neljä kertaa vuosien 2002-2005 aikana. Parhaana saavutuksena hänellä on kaksi pronssia nuorten MM-kisoista vuodelta 2002 Ridnaun-Val Ridannasta, Italiasta ja vuodelta 2005 Kontiolahdesta.
Alexander Weckström
Alexander Weckström (s. 27. maaliskuuta 1987 Ahvenanmaa) on suomalainen jalkapalloilija. Pelipaikaltaan hän on hyökkääjä ja hän on edustanut ruotsalaisseura Rynninge IK:ta vuodesta 2010 lähtien. Aiemmin hän on edustanut myös IFK Mariehamnia (26 ottelua, 3 maalia) ja IFK Örebrota (6 ottelua, 2 maalia). Ahvenanmaan jalkapallomaajoukkueessa hän on pelannut vuodesta 2007 alkaen 8 ottelua ja viimeistellyt niissä 5 maalia.
Anders Överström
Anders Överström (s. 25. marraskuuta 1985 Maarianhamina Ahvenanmaa) on suomalainen jalkapalloilija. Pelipaikaltaan hän on maalivahti. Urallaan hän on pelannut aikuisten tasolla IFK Mariehamnin riveissä 7 ottelua Veikkausliigassa vuosien 2007 ja 2008 aikana.
Kaj Lindström
Kaj Lindström (s. 31. heinäkuuta 1969) on suomalainen kartanlukija. Hän on tehnyt yhteistyötä rallin saralla vuodesta 1996 lähtien niin Tapio Laukkasen, Tommi Mäkisen, Kristian Sohlbergin kuin Kimi Räikkösenkin kanssa. Hän on ollut voittamassa yhtä rallia Tommi Mäkisen kanssa Monte Carlossa vuonna 2002 ja ollut lisäksi palkintopallilla kaikkiaan viisi kertaa.
Sergei Aleinikov
Sjarhei Jauhenavitš Aleinikau (, , s. 7. marraskuuta 1961 Minsk, Valko-Venäjän SNT, Neuvostoliitto) on urheilu-uransa jo päättänyt Neuvostoliittoa ja Valko-Venäjää edustanut jalkapalloilija ja nykyinen jalkapallovalmentaja. Myös hänen poikansa, vuonna 1991 syntynyt Artur Aleinikau on jalkapalloilija, joka pelaa ammatikseen Italiassa.
Vuosiin 1981–1998 ajoittuneella aktiiviurallaan Aleinikau pelasi Dinamo Minskin (220 ottelua, 31 maalia), Juventus FC:n (30 ottelua, 3 maalia), U.S. Leccen (59 ottelua, 2 maalia), Gamba Osakan (83 ottelua, 14 maalia), IK Oddevoldin (5 ottelua, 0 maalia), ja Coriglianon (9 ottelua, 1 maali) riveissä.
Maajoukkuetasolla hän pelasi sekä Neuvostoliiton jalkapallomaajoukkueessa vuosina 1984–1992 (77 ottelua, 6 maalia) että Valko-Venäjän jalkapallomaajoukkueessa vuosina 1992–1994 (4 ottelua, 0 maalia).
Valmentajana hän on toiminut pääosin alasarjojen seuroja Italiassa sekä muun muassa Juventuksen junioriakatemian valmennustehtävissä vuosina 2005–2007. Viimeisimpänä työtehtävänä hänellä oli N.K. Kras A.S.D.:n valmentaminen vuosien 2011 ja 2012 aikana.
Sjarhei Aleinikau valittiin vuonna marraskuussa 2003 Valko-Venäjän parhaaksi jalkapalloilijaksi viimeisimpien 50 vuoden ajanjaksolta.
Johan Cronje
Johan Cronje (s. 13. huhtikuuta 1982 Bloemfontein) on eteläafrikkalainen keskimatkojen juoksija. Hänen päälajinsa on 1 500 metrin juoksu.
Cronje voitti yllättäen pronssia vuonna 2013 Moskova MM-kilpailuissa 1 500 metrin matkalla ajalla 3.36,83. Afrikan mestaruuskilpailuissa hän on ollut viides 2004 ja 2012 sekä kuudes 2006. Olympialaisissa 2004 ja MM-kilpailuissa 2005 hän eteni välieriin. Hän sijoittui 1 500 metrillä viidenneksi alle 18-vuotiaiden MM-kilpailuissa 1999 ja alle 20-vuotiaiden MM-kilpailuissa 2000. Hän pitää kyseisellä matkalla hallussaan myös Etelä-Afrikan ennätystä.
Lähde: IAAF
Suomen Paralympiakomitea
Suomen Paralympiakomitea ry on vuonna 1994 perustettu yhdistys, jonka tehtävänä on suomalaisen vammaishuippu-urheilun tukeminen ja rahoittaminen sekä Suomen joukkueen johtaminen ja kokoaminen kesä- ja talviparalympialaisiin. Suomen Paralympiakomitea koostuu 20 eri jäsenjärjestöstä, joita ovat Suomen Vammaisurheilu ja -liikunta VAU ja 19 kansallista lajiliittoa. Suomen Paralympiakomitea on myös Kansainvälisen Paralympiakomitean (IPC) jäsenjärjestö.
Vantaanlaakson ostoskeskus
Vantaanlaakson ostoskeskus on Vantaanlaakson kaupunginosassa sijaitseva pieni kaksikerroksinen ostoskeskus. Eero Kostiaisen suunnittelema, vuonna 1982 valmistunut ostoskeskus edustaa tavanomaista 1980-luvun arkkitehtuuria. Alkuperäisiin palveluihin kuuluivat mm. postitoimisto ja kultasepän liike. Sittemmin palvelut ovat vaihtuneet tavanomaisempiin liikkeisiin. Nykyisin ostoskeskuksessa sijaitsee 6 liiketilaa, joissa toimii K-Market, parturi-kampaamo, pizzeria, Sähkö Pietikäinen Oy, mausteiden tukkukauppa ja Vantaanlaakson seurakuntatila.
Kunnoltaan ostoskeskus on todettu museoviraston vuoden 2008 selvityksessä hyvin säilyneeksi.
André Tardieu
André Pierre Gabriel Amédée Tardieu (22. syyskuuta 1876 Pariisi – 15. syyskuuta 1945 Menton) oli ranskalainen poliitikko, joka toimi kolmesti Ranskan pääministerinä vuosina 1929–1930 ja 1932.
Tardieu opiskeli École Normale Supérieuressa ja loi 1897–1902 lyhyen diplomaattiuran, minkä jälkeen hän siirtyi lehtimieheksi ja sai mainetta "Le Temps" -lehden ulkomaanosaston johtajana. Hän julkaisi myös useita kansainvälistä politiikkaa käsitelleitä kirjoja. Hänet valittiin 1914 Ranskan edustajainkamariin, mutta ensimmäisen maailmansodan sytyttyä hän liittyi jalkaväkeen ja palveli sotilaana vuoteen 1916. Tardieu oli yksi Ranskan valtuuskunnan jäsenistä Pariisin rauhankonferenssissa ja osallistui Versaillesin rauhansopimuksen sisällön muotoiluun. Hän esiintyi voimakkaana Georges Clemenceaun politiikan tukijana ja toimi Clemenceaun hallituksessa marraskuusta 1919 tammikuuhun 1920 Ranskaan liitettyjen Alsacen ja Lorrainen ministerinä. Clemenceaun vetäydyttyä politiikasta Tardieu torjui kaikki hänelle tarjotut ministerinsalkut ja toimi 1921–1924 poleemisen "L’écho national" -lehden päätoimittajana. Hän seurasi oppi-isänsä poliittista linjaa tuomitsemalla kaikki ehdotukset Versaillesin rauhassa Saksalle määrättyjen rangaistusten lieventämisestä. Tardieu putosi edustajainkamarista vuoden 1924 vaaleissa, mutta hänet valittiin uudelleen kaksi vuotta myöhemmin.
Tardieu toimi yleisten töiden minsierinä ja sittemmin sisäministerinä Raymond Poincarén hallituksessa 1920-luvun lopulla ja kohosi parlamentissa keskusta-oikeiston johtavaksi poliitikoksi. Hän toimi pääministerinä 2. marraskuuta 1929 – 17. helmikuuta 1930 ja 2. maaliskuuta – 5. joulukuuta 1930. Hänen hallituksensa käyttivät paljon varoja julkisiin hankkeisiin. Tardieu toimi Pierre Lavalin johtamissa hallituksissa 1931–1932 maatalousministerinä ja 1932 lyhyesti sotaministerinä, kunnes palasi kolmannen kerran pääministeriksi 20. helmikuuta 1932. Hävittyään parlamenttivaaleissa hän kuitenkin erosi jo 10. toukokuuta samana vuonna. Lopullisesti Tardieu vetäytyi politiikasta vuonna 1936.
Tardieun tuotantoon kuuluvat muun muassa "La France et les alliances" (1908), Versaillesin rauhaa käsittelevä "La Paix" (1921) ja Ranskan parlamentaarista järjestelmää arvostellut kaksiosainen teos "La Révolution à refaire" (1936–1937).
Robert Crottet
Robert Crottet (1908–1987) oli sveitsiläinen kirjailija, joka asui 1930-luvun lopulla Petsamon kolttasaamelaisten luona ja kirjoitti kokemuksistaan kirjan.
Crottet saapui loppuvuodesta 1938 Petsamon Suonikylään ja vietti sitten lähes vuoden kylän kolttien luona. Hän kirjoitti kokemuksiensa pohjalta romaanin "Mauno-poro ja taivaanpalot". Sotien jälkeen Crottet palasi vielä evakkoon joutuneiden kolttien luokse voidakseen auttaa heitä muun muassa keräämällä varoja uusien porojen ostamiseen.
Camille Chautemps
Camille Chautemps (1. helmikuuta 1885 Pariisi – 1. heinäkuuta 1963 Washington DC, Yhdysvallat) oli ranskalainen poliitikko, joka toimi kolmesti Ranskan pääministerinä vuosina 1930, 1933–1934 ja 1937–1938.
Chautemps syntyi tunnettuun poliitikkoperheeseen ja loi menestyksekkään uran asianajajana, minkä myötä hän kohosi vaikutusvaltaiseksi henkilöksi radikaalisosialistisessa puolueessa. Hänet valittiin ensin Toursin pormestariksi ja vuonna 1919 edustajainkamarin jäseneksi. Chautemps toimi useita kertoja Ranskan oikeus- ja sisäministerinä vuosien 1924 ja 1926 välillä. Pääministerinä hän oli ensi kerran parin viikon ajan helmikuussa 1930 ja uudelleen marraskuusta 1933 tammikuuhun 1934. Hän joutui eroamaan sen jälkeen kun hänet oli julkisuudessa yhdistetty Staviskyn tapauksena tunnettuun taloudellisen skandaaliin. Pääministerikausiensa välillä Chautemps oli eri ministerinviroissa useissa hallituksissa. Kolmannen kerran hän toimi pääministerinä kesäkuusta 1937 maaliskuuhun 1938. Chautempsin kolmas hallitus myötäili kansanrintamapolitiikkaa, mutta ei toteuttanut yhtä kunnianhimoisia uudistuksia kuin edeltäjänsä Léon Blumin hallitus.
Chautemps oli ministerinä myös silloin, kun Ranskan puolustus luhistui toisessa maailmansodassa vuonna 1940. Hän oli hallituksen sisällä ensimmäisten joukossa kannattamassa aselepoa saksalaisten kanssa ja tukemassa kenraali Philippe Pétainin nostamista Ranskan johtoon. Chautemps jatkoi ministerinä jonkin aikaa myös Vichyn hallituksessa, mutta ollessaan virkamatkalla Yhdysvalloissa hän teki siihen pesäeron. Hän asui pääosan loppuelämästään Yhdysvalloissa. Sodan jälkeen hänet tuomittiin Ranskassa poissaolevana yhteistyöstä vihollisen kanssa.
Dexter Lee
Dexter Lee (s. 18. tammikuuta 1991 Montego Bay) on jamaikalainen pikajuoksija.
Lee on ensimmäinen 100 metrin juoksussa kaksi alle 20-vuotiaiden maailmanmestaruutta voittanut urheilija. Aikuisten arvokisoissa hän oli osana mestaruuden vienyttä Jamaikan 4×100m viestijoukkuetta vuoden 2011 MM-kisoissa.
Kemar Bailey-Cole
Kemar Bailey-Cole (s. 10. tammikuuta 1992) on jamaikalainen pikajuoksija.
Bailey-Cole juoksi Lontoon olympialaisissa 2012 alkuerissä Jamaikan 4×100 metrin viestijoukkueessa. Loppukilpailussa toinen kokoonpano voitti olympiakultaa. Moskovan MM-kilpailuissa 2013 hän sijoittui 100 metrillä neljänneksi ajalla 9,98 sekä juoksi toisen osuuden kultaa voittaneessa Jamaikan pikaviestijoukkueessa. Glasgow'n Kansainyhteisön kisoissa 2014 hän voitti kultaa sekä 100 metrillä ajalla 10,00 että 4×100 metrin viestissä. Hän saavutti IAAF World Relays -kilpailuissa pikaviestissä kultaa 2014 juostuaan alkuerissä ja hopeaa 2015 juostuaan myös loppukilpailussa. Rio de Janeiron olympialaisissa 2016 hän juoksi 4 × 100 metrin alkuerissä. Jamaika voitti toisella kokoonpanolla loppukilpailussa kultaa.
Staviskyn tapaus
Staviskyn tapaus oli Ranskaa vuosina 1933–1934 kuohuttanut taloudellinen ja poliittinen skandaali, joka horjutti maan keskustavasemmistolaista hallitusvaltaa.
Joulukuussa 1933 Alexandre Stavisky -nimisen liikemiehen Bayonnessa pyörittämän luottolaitoksen velkakirjat paljastuivat katteettomiksi. Tammikuussa Stavisky löydettiin kuolleena ja poliisi julisti tapauksen itsemurhaksi. Oppositiossa ollut Ranskan oikeisto alkoi tämän jälkeen levittää käsitystä, joiden mukaan useat vaikutusvaltaiset poliitikot olisivat sekaantuneet hämäriin toimiin ja Stavisky olisi murhattu skandaalin salaamiseksi. Ranskan hallituksen yritykset vaientaa asiasta käyty keskustelu vahvistivat näitä uskomuksia. Kolmatta tasavaltaa vastustaneet poliittiset ryhmät, kuten Action Française ja Croix de Feu näkivät tilaisuutensa ja asettuivat johtamaan suuria mielenosoituksia horjuttaakseen parlamentaarista järjestelmää. Tapahtumat huipentuivat 6. helmikuuta 1934, jolloin 15 ihmistä kuoli Pariisissa syntyneessä mellakassa.
Peräkkäin pääministereinä toimineet radikaalipuolueen poliitikot Camille Chautemps ja Édouard Daladier joutuivat molemmat eroamaan kriisin seurauksena. Tämän jälkeen entinen presidentti Gaston Doumergue kokosi keskustan puolueista uuden kansallisen yhtenäisyyden hallituksen, joka onnistui voittamaan takaisin kansalaisten luottamuksen ja tilanne rauhoittui.
Croix de Feu
Croix de Feu (”Tulinen risti”) oli Ranskassa vuosina 1927–1936 toiminut oikeistolainen poliittinen järjestö. Kyseessä oli alkujaan ensimmäisen maailmansodan veteraanien järjestö, joka alkoi tukea äärikansallismielisiä näkemyksiä. Toiminnan huippu osui François de La Rocquen puheenjohtajakaudelle. Staviskyn tapauksen kuohuttaessa Ranskaa Croix de Feu järjesti suuria katumielenosoituksia kaataakseen Ranskan hallituksen. Järjestö kuitenkin menetti tämän seurauksena arvovaltansa. Lopulta kansanrintamahallitus lakkautti sen vuonna 1936. La Rocque perusti sen suraajaksi "Parti Social Français" -nimisen puolueen.
Kauko Hahtola
Kauko Henrik Hahtola, vuoteen 1945 "Haikara" (s. 31. lokakuuta 1927 Piippola – 10. huhtikuuta 2005 Kangasala) oli suomalainen metsätieteilijä. Hän oli Helsingin yliopiston maankäytön ekonomian professori 1977–1991. Hän tutki metsänomistajien päätöksentekoa. Valmistuttuaan metsänhoitajaksi 1952 hän työskenteli ennen yliopistovirkaa käytännön metsänhoitajana ja vuodesta 1959 Työtehoseurassa.
Kirjoharlekiini
Kirjoharlekiini ("Eurylaimus ochromalus") on harlekiinien heimoon kuuluva varpuslintu.
Kirjoharlekiinia tavataan Bruneissa, Indonesiassa, Malesiassa, Myanmarissa ja Thaimaassa. Singaporesta se on hävinnyt. Se on edelleen paikallisesti yleinen, mutta vähenemässä elinympäristöjen tuhoutumisen takia. Laji on luokiteltu silmälläpidettäväksi.
Kirjoharlekiini elää alankojen metsissä 1 200 metrin korkeuteen asti. Se voi elää myös hakatuissa metsissä, jos niihin jätetty korkeita puita.
Lumen taju
Lumen taju on Peter Høegin kaunokirjallinen teos. Suomeksi sen on kustantanut Tammi.
Lumen tajun tapahtumat lähtevät liikkeelle kun kuusivuotias Esajas putoaa kerrostalon katolta. Smilla tietää ettei kyseessä ole onnettomuus sillä hän on nähnyt jäljet lumessa, talon katolla. Ne ovat Esajaksen omat jäljet, eikä muita näy, mutta Smilla osaa lukea lunta. Poliisi ei kuitenkaan usko naisen selityksiä jäljistä ja pojan korkeanpaikankammosta, niinpä Smilla alkaa tutkia tapausta itse. Pian hän pääsee vaiettujen Grönlantiin suuntautuneiden tutkimusmatkojen jäljille ja sotkeutuu johonkin paljon suurempaan, jota hänen on itsekin vaikea ymmärtää. Tietoja tonkiessaan hänen omakin henkensä joutuu vaaraan useammankin kerran.
Eurylaimus samarensis
Eurylaimus samarensis on harlekiinien heimoon kuuluva varpuslintu. Se on erotettu omaksi lajikseen filippiinienharlekiinista.
"Eurylaimus samarensista" tavataan Filippiinien Itä-Visayasilla. Se on luokiteltu vaarantuneeksi, koska se on vähenemässä nopeasti elinympärsitöjen tuhoutumisen takia. Sen kannaksi arvioidaan 3 500–15 000 yksilöä.
"Eurylaimus samarensis" elää luonnotilaisissa alankometsissä 750 metrin korkeuteen asti. Se kestää vain pieniä elinympärsitömuutoksia.
Bloc National
Bloc National (”Kansallinen blokki”) oli Ranskassa ensimmäisen maailmansodan jälkeen syntynyt oikeistopuolueiden liittouma, joka hallitsi maan parlamenttia vuosina 1919–1924. Sen johtajiin kuuluivat muun muassa presidentti Alexandre Millerand ja entinen presidentti Raymond Poincaré.
Sotaa seuranneen kansallismielisen hengen siivittämänä Bloc National sai marraskuun 1919 vaaleissa noin kolmen neljäsosan enemmistön parlamentin alahuoneeseen eli edustajainkamariin, mikä oli yksi oikeiston parhaista vaalituloksista kolmannen tasavallan historiassa. Parlamenttiryhmään kuului paljon sotaveteraaneja sekä konservatiivisia katolisia, jotka halusivat vahvistaa uudelleen katolisen kirkon asemaa Ranskassa. Kyseinen tavoite ei kuitenkaan toteutunut. Bloc National ajoi myös tinkimätöntä linjaa Saksan maksettavaksi määrättyjen sotakorvausten suhteen, mikä huipentui Ruhrin miehitykseen tammikuussa 1923. Frangin arvon aleneminen synnytti kuitenkin pian Ranskassa talouskriisin, joka vähensi hallituksen suosiota. Oikeisto hävisi toukokuussa 1924 parlamenttivaalit keskustan ja vasemmiston muodostamalle Cartel des Gauches -liittoumalle.
Filippiinienharlekiini
Filippiinienharlekiini ("Sarcophanops steerii") on harlekiinien heimoon kuuluva varpuslintu.
Filippiinienharlekiinia tavataan kotoperäisenä Filippiineillä. Se on luokiteltu vaarantuneeksi, koska sen populaatio on pieni, pirstaloitunut ja vähenemässä nopeasti elinympäristöjen tuhoutumisen seurauksena.
Jyrki Haikonen
Jyrki Eero Olavi Haikonen (s. 1935) on suomalainen toimittaja, koulutukseltaan valtiotieteiden maisteri. Hän oli Uuden Suomen varapäätoimittaja 1971–1976 ja päätoimittaja vuodesta 1976 ja EVA:n varatoimitusjohtaja vuodesta 1985.
Kultakurkkuharlekiini
Kultakurkkuharlekiini ("Corydon sumatranus") on harlekiinien heimoon kuuluva varpuslintu.
Kultakurkkuharlekiinia tavataan laajalla alueella Kaakkois-Aasiassa. Sen kannankehitys on laskeva, mutta laji on luokiteltu elinvoimaiseksi, koska sen ei uskota olevan vaarallisen harvinainen eikä vähenemisen vielä uskota vaarantavan sitä.
Mustakulmaharlekiini
Mustakulmaharlekiini ("Serilophus lunatus") on harlekiinien heimoon kuuluva varpuslintu.
Mustakulmaharlekiinia tavataan laajalla alueella Kaakkois-Aasiassa. Sitä on kuvattu harvinaisesta paikallisesti yleiseksi. Sen kannankehitys on laskeva, mutta lajin ei uskota vielä olevan vaarassa ja se on luokiteltu elinvoimaiseksi.
Aleksandrian pöytäkirja
Aleksandrian pöytäkirja on arabimaiden syksyllä 1944 allekirjoittama sopimus, joka aloitti niiden yhteistoiminnan ja johti arabiliiton perustamiseen seuraavana vuonna.
Egypti ja Irak saivat itsenäisyytensä jo ennen toista maailmansotaa, ja sodan aikana 1941 itsenäistyivät mm. Syyria ja Libanon. Uudet maat eivät hyväksyneet kolonialismia, vaan halusivat päättää asioistaan itse. Niiden väestö seurasi kansainvälisiä tapahtumia ja tulkitsi niiden johtavan arabimaiden täyteen itsenäisyyteen. Arabeilla oli myös toiveena, että arabimaat toimisivat ulkopolitiikassaan samansuuntaisesti ja yhteisymmärryksessä.
Egyptin Aleksandriassa pidettiin maailmansodan loppuvaiheessa arabimaiden kokous. Siellä allekirjoitettiin 7. lokakuuta 1944 pöytäkirja, jossa arabimaat sitoutuivat yhteistoimintaan. Allekirjoittajamaat olivat Egypti, Irak, Syyria, Jordania (silloinen Transjordania) ja Libanon. Ne sopivat yhteistyöstä (1) talouden (valtiontalouden, kaupan, valuutta-asioiden, maatalouden ja teollisuuden), (2) liikenteen (rautateiden, tie- ja lentoliikenteen, posti- ja puhelinliikenteen), (3) kulttuuriasioiden, (4) kansallisuusasioiden (passi-, viisumi-, tuomio- ja rikosasioiden), (5) sosiaalisten kysymysten sekä (6) kansanterveyden alalla. Sopimuksessa otettiin kantaa myös Palestiinan kysymykseen toteamalla, että arabit eivät hyväksy palestiinalaisten aseman heikentämistä (esimerkiksi maanomistusasioissa) juutalaisten maahanmuuton takia.
Arabiliitto perustettiin maaliskuussa 1945 Kairossa. Sen tärkeimpänä tehtävänä oli edistää arabimaiden yhteistoimintaa. Käytännössä sen tärkeimmiksi tehtäviksi muodostui arabimaiden yhteinen ulkopolitiikka: toimet Israelia kohtaan sekä suhteet Yhdysvaltoihin ja Neuvostoliittoon. Egyptistä tuli arabiliiton johtava maa Gamal Abdel Nasserin noustua 1950-luvun puolivälissä Egyptin johtoon.
Harakkaharlekiini
Harakkaharlekiini ("Psarisomus dalhousiae") on harlekiinien heimoon kuuluva varpuslintu.
Harakkaharlekiinia tavataan Intian niemimaan pohjoisosissa ja Kaakkois-Aasiassa. Sen on raportoitu olevan suhteellisen yleinen suurimmassa osassa levinneisyysaluettaan, mutta levinneisyysalueensa luoteisosissa se on harvinaisempi. Lajin kannankehitys on laskeva, mutta sen ei vielä uskota olevan vaarassa, joten se on luokiteltu elinvoimaiseksi.
Tarhaharlekiini
Tarhaharlekiini ("Cymbirhynchus macrorhynchos") on harlekiinien heimoon kuuluva varpuslintu.
Tarhaharlekiinia tavataan laajalla alueella Kaakkois-Aasiassa. Sitä on kuvattu harvinaisesta paikallisesti yleiseksi. Sen kannankehitys on laskeva, mutta laji on luokiteltu elinvoimaiseksi, koska sen ei uskota vielä olevan vaarassa.
Cartel des Gauches
Cartel des Gauches (”Vasemmiston kartelli”) oli Ranskassa 1920- ja 1930-luvuilla toiminut keskustavasemmistolainen puolueliittouma, joka rakentui radikaalien ja sosialistien yhteistyölle. Se oli vallassa vuosina 1924–1926 ja 1932–1934. Liittoon kuului neljä ryhmää: itsenäiset radikaalit, radikaalisosialistit, tasavaltalaissosialistit (PRS) ja SFIO.
Ranskan sosialistit olivat perinteisesti kaihtaneet liittoutumista porvarillisten puolueiden kanssa, mutta taipuivat ensimmäisen maailmansodan jälkeen liittoon radikaalien kanssa kootakseen voimat valtaan noussutta Bloc National -nimistä oikeistoliittoumaa vastaan. Vasemmisto-oppositio voitti toukokuun 1924 parlamenttivaalit ja sai enemmistön Ranskan edustajainkamariin. Pääministeriksi tuli tämän myötä radikaalien johtaja Édouard Herriot. Hänen hallituksensa pyrki kokoamaan vasemmiston rivejä kirkonvastaisuuden avulla ja ajoi koululaitoksen sekularisointia vahvasti katolisella Alsace-Lorrainen alueella, joka oli sodan jälkeen liitetty Ranskaan. Ranskan ulkosuhteissa ulkoministerinä toiminut Aristide Briand ajoi turvallisuuden takaamista neuvotteluilla, kun aiemmat oikeistohallitukset olivat suosineet Saksan painostamista voimankäytöllä. Inflaation vuonna 1925 käynnistämä talouskriisi ajoi vasemmistoliittouman sisäisiin erimielisyyksiin, sillä radikaalit vastustivat sosialistien vaatimusta uusista veroista. Herriot’n hallitus kaatui huhtikuussa 1925 ja sitä seuranneet lyhytikäiset Paul Painlevén ja Aristide Briandin johtamat hallitukset eivät onnistuneet sovittamaan erimielisyyksiä, joten liitto hajosi.
Vuoden 1932 vaalien jälkeen radikaalit palasivat valtaan sosialistien tuella, mutta toinen vasemmistoliittouma oli ensimmäistä heikompi ja sen aikana lyhytikäiset hallitukset vaihtuivat usein. Staviskyn tapauksesta seuranneet oikeiston hyökkäykset kaatoivat lopulta radikaalien hallitusvallan helmikuussa 1934. Myöhemmin syntyi uudenlainen keskustan ja vasemmiston liitto, kansanrintama, joka nousi Ranskassa valtaan vuonna 1936.
Vapaus käteen jää
Vapaus käteen jää on Haloo Helsinki! -yhtyeen neljänneltä, "Maailma on tehty meitä varten" -studioalbumilta 1. helmikuuta 2013 julkaistu single.
Kappale on Aku Louhimiehen ohjaaman 8-pallo -elokuvan tunnuskappale. Louhimies myös ohjasi kappaleen musiikkivideon.
Uolevi Hakavuori
Usko Uolevi Ferdinand Hakavuori (vuoteen 1947 "Vuori"; 18. heinäkuuta 1920 Helsinki – 10. tammikuuta 2000) oli suomalainen virkamies, arvoltaan varatuomari.
Hän suoritti Helsingin yliopistossa ylemmän oikeustutkinnon 1950, sai varatuomarin arvon 1955. Hän oli Maatalousministeriön esittelijä 1950–1959, nuorempi hallitussihteeri 1959–1966, valtioneuvoston kanslian vanhempi hallitussihteeri 1966–1971, hallintoneuvos 1971 ja osastopäällikkö 1973–1982, kansliapäällikkö 1982–1983, sitä ennen virkaa toimittavana 1976–1982.
Georges Bonnet
Georges-Étienne Bonnet (23. heinäkuuta 1889 Bassillac – 18. kesäkuuta 1973 Pariisi) oli ranskalainen poliitikko, joka toimi Ranskan ulkoministerinä toisen maailmansodan alla huhtikuusta 1938 syyskuuhun 1939. Hän ajoi myönnytyspolitiikkaa Saksan suuntaan.
Bonnet opiskeli oikeus- ja valtiotiedettä Sorbonnen yliopistossa. Hänen poliittisen uransa varsinaisena sytykkeenä toimi avioliitto tunnetun poliitikon veljentyttären kanssa. Hän työskenteli alkuun virkamiehenä, kunnes tuli valituksi Ranskan edustajainkamariin, jonka jäsenenä toimi 1924–1928 ja 1929–1940. Hallitukseen Bonnet tuli ensi kerran vuonna 1925 alivaltiosihteeriksi ja oli 1930-luvulla useasti ministerinä. Hän kohosi yhdeksi radikaalisosialistien johtajista. Bonnet nimitettiin Ranskan suurlähettilääksi Yhdysvaltoihin vuonna 1936. Seuraavana vuonna hänet kuitenkin kutsuttiin valtiovarainministeriksi Camille Chautempsin hallitukseen ja huhtikuussa 1938 ulkoministeriksi Édouard Daladierin hallitukseen. Bonnet tuki Münchenin sopimusta ja ajoi myönnytyslinjaa Saksan suuntaan aina maailmansodan puhkeamiseen asti. Sodan sytyttyä syyskuussa 1939 hänet siirrettiin oikeusministeriksi, missä tehtävässä hän toimi Daladierin hallituksen kaatumiseen maaliskuussa 1940 saakka.
Bonnet kannatti kesällä 1940 Ranskan antautumista ja tuki Vichyn hallitusta, joka nimitti hänet kansallisen neuvoston jäseneksi vuosiksi 1941–1942. Hän kuitenkin kieltäytyi vastaanottamasta muita virkoja ja lähti Ranskasta ennen liittoutuneiden Normandian maihinnousua. Sodan jälkeen Bonnet’ta vastaan aiottiin nostaa syyte yhteistyöstä vihollisen kanssa, mutta prosessi keskeytettiin. Hänet erotettiin Radikaalisosialistisesta puolueesta vuonna 1944, hyväksyttiin uudelleen jäseneksi 1952 ja erotettiin toistamiseen 1955, koska hän asettui vastustamaan Pierre Mendès-Francea. Bonnet kuitenkin onnistui palaamaan politiikkaan ja toimi uudelleen edustajainkamarin jäsenenä 1956–1968.
Helsinki Seagulls
Helsinki Seagulls on suomalainen vuonna 2013 perustettu koripalloseura Helsingistä, jonka miesten edustusjoukkue pelaa Korisliigassa. Joukkue voitti Korisliigassa pronssia kausilla 2016–2017 ja 2017–2018.
Seura perustettiin vuonna 2013, jolloin Torpan Poikien sarjapaikka I-divisioonassa siirrettiin vastaperustetun Helsinki Koripalloseura Oy:n alaisuuteen. Osapuolien tekemän sopimuksen myötä Torpan Poikien edustusjoukkue siirtyi myös osaksi Helsinki Seagullsia. Joukkueen seurahistorian ensimmäiseksi päävalmentajaksi nimettiin Mikko Larkas.
Alkuvuonna 2014 Seagulls sai taakseen mediasijoittaja Kai Mäkelän sekä Janne Kulvikin vaimonsa Sinikan kanssa. Huhtikuussa 2014 joukkue vahvisti taustajoukkojaan entisestään, kun stand up -koomikko Sami Hedberg lähti mukaan joukkueen sijoittajiin. Kauden 2013–2014 päätteeksi Seagulls nousi pääsarjaan voitettuaan nousukarsinnassa BC Nokian voitoin 3–1.
Maaliskuussa 2016 Seagullsin pääomistajat liittyivät Helsinki Garden -monitoimiareenan kehitysyhtiöön. Mediassa on pidetty mahdollisena Seagullsin siirtymistä pelaamaan uudelle areenalle Töölön kisahallista parempien olosuhteiden perässä.
Caxias
Caxias on kaupunki Brasiliassa, Maranhãon osavaltiossa. Vuonna 2010 kaupungissa oli noin 118 500 asukasta.
Kongar-ool Ondar
Kongar-ool Borisovich Ondar (myös Kongar-ol Ondar, tuvaksi "Ондар Коңгар-оол Борис оглу, Ondar Konggar-ool Boris oglu", suomeksi Äänekäs-poika Ondarista, 1962 Iyme, Tuva, Neuvostoliitto – 25. heinäkuuta 2013 Kyzyl, Tuvan tasavalta, Venäjä) oli tuvalainen kurkkulaulaja. Hän oli eräs tärkeimmistä kurkkulaulua länsimaissa tunnetuksi tehneistä taiteilijoista. Hän oli myös niin ikään tuvalaisen kurkkulauluorkesterin Alash Ensemble yhtyeen ohjeistaja sekä yhtyeen jäsenten opettaja.
Kongar-ool syntyi vuonna 1962 Iymen kylässä läntisessä Tuvassa, missä hän sai kuulla kylän vanhimpien kurkkulaulua jo lapsesta lähtien. Paimentolaiset viettivät iltojaan leireissään nauttimalla vähän alkoholia, minkä jälkeen vanhimmat alkoivat laulaa. Ondar alkoi harrastaa kurkkulaulua teini-ikäisenä, vaikkakin Nevuostoliiton määräysten mukaan kurkkulaulu sekä muut tuvalaiset perinteet oli kielletty.
Kongar-ool ei koskaan tullut tuntemaan isäänsä. Hänen isäpuolensa oli väkivaltainen. Ondar joutui 1980-luvulla kahdesti jopa vankilaan, jälkimmäisellä kertaa neljäksi vuodeksi, tappelusta ja puukotuksesta. Myöhemmin hän kuvaili siperialaisten vankiloiden ankaria olosuhteita televisiohaastatteluissa ja oli omien sanojensa mukaan tuomittu aiheettomasti. Vankila-aikoinaan hän jatkoi lauluharjoittelua ja voitti kansainvälisen kurkkulaulukilpailun vuonna 1992, minkä myötä hän alkoi saada esiintymiskutsuja Eurooppaan ja Yhdysvaltoihin.
Kongar-ool Yhdysvaltoihin matkustamiseen vaikuttivat myös Ralph Leighton ja Richard Feynman. Fyysikkona tunnettu Feynman oli tutustunut lapsena postimerkkejä kerätessään tuvalaisiin postimerkkeihin ja oli jo pitkään halunnut matkustaa Tuvaan. Neuvostoaikana asia oli kuitenkin pitkään mahdoton toteuttaa. Feynman ehti kuolla vuonna 1988 vähän ennen kuin hän sai kutsun yhdessä Leightonin kanssa Tuvan kulttuuriviranomaisilta. Leighton tapasi Kongar-oolin toisella matkallaan Tuvaan vuonna 1991 ja järjesti tämän esiintymään vuonna 1993 Rose Paradessa, Pasadenassa.
Länsimaissa Kongar-ool esiintyi kolmesti Rose Paradesissa. Hän esiintyi myös Nashvillen Grand Ole Opryssa ja Washingtonin Kennedy Centerissä yhdessä Ry Cooderin ja Kronos Quartetin kanssa. Hän vieraili myös David Lettermanin Late Show’ssa. Vuonna 1999 Ondar oli mukana Oscar-ehdokasdokumentissa "Genghis Blues". Ondar esiintyi myös muiden merkittävien länsimaisten muusikoiden, kuten Frank Zappan, Willie Nelsonin ja Belá Fleckin kanssa.
Kotimaassaan Kongar-oolista tuli kansallinen ikoni. Hän käynnisti kurkkulauluopiston, ja hänet valittiin myös kotimaansa parlamenttiin. Kongar-ool Ondar vieraili Haapavesi Folk Music Festivaleilla Suomessa kesällä 1999.
Kongar-ool kuoli 25.heinäkuuta 2013 Tuvan pääkaupungissa, Kyzylissä. Kongar-ool kuoli aivoverenvuotoleikkauksen jäkeisiin komplikaatioihin.
Etnomusikologi Theodore Levinin mukaan Kongar-oolin rooli Keski-Aasian laulumusiikin tunnetuksi tekemisessä länsimaissa oli merkittävä ja tärkeämpi kuin kenenkään muun tuvalaisen. Kongar-
Kongar-ool Ondarin sivusto